**Na motocyklovej Cene Slovenska víťazili favoriti**

**Orechová Potôň, 11. júl 2021 - Počas uplynulého víkendu (9.-11. júla 2021) sa na Slovakia Ringu uskutočnila tradičná motocyklová Cena Slovenska, ktorej súčasťou bol medzinárodný šampionát Alpe Adria a niekoľko národných šampionátov. Na mieste sa predstavilo 130 pretekárov z deviatich európskych krajín, ktorý bojovali aj o body do majstrovstiev Slovenska, Českej republiky, Poľska a Rumunska. Nechýbali však ani obľúbené preteky veteránskych motocyklov.**

S účastníkmi podujatia sa pohralo počasie. Zatiaľ čo počas piatkových tréningov a sobotňajších prvých pretekov panovalo horúce letné počasie, nedeľa pre nich nachystala celodenný dážď, ktorý potrápil mnohých favoritov, ale zároveň dal vyniknúť pretekárom, ktorí za týchto podmienok doslova zažiarili.

V triede 125 Sport Production sa o víťazstvá podelila dvojica Peter Rauch (SR) a Marek Zima (ČR), dve druhé miesta si vyjazdil Slovák Marcel Hruboš.

Vo vynikajúcom svetle sa na Slovakia Ringu predstavil český účastník svetového šampionátu Oliver König, ktorý dominoval obom pretekom triedy Supersport 300.

Trieda Superstock 600 mala jasného favorita v Poliakovi Danielovi Blinovi, ktorý však svoju rolu splnil len spolovice. V sobotu totiž spadol z prvého miesta a víťazstvo tak prenechal Švajčiarovi Theovi Clerkovi, v nedeľu však už svojim súperom šancu nedal. Veľkým prekvapením bol výkon slovenského pretekára Jána Kysučana, ktorý sa zúčastnil svojich prvých medzinárodných pretekov na okruhu a v nedeľu skončil po vynikajúcom výkone na mokrej trati tretí.

Najväčším favoritom na víťazstvá v triedach Superstock 1000 a Superbike bol český pretekár Michal Filla. V sobotu svoju rolu potvrdil dvomi víťazstvami, ku ktorým pridal aj nedeľné v triede Superstock 1000, ale v záverečných pretekoch podujatia, v triede Superbike bol nakoniec najúspešnejší jeho krajan Michal Prášek. S tromi víťazstvami bol však Filla najvýraznejšou osobnosťou tohtoročnej Ceny Slovenska. Slovenský pretekár Tomáš Svitok skončil v triede Superstock 1000 na druhom a treťom mieste.

Viac informácií a kompletné výsledky sú dostupné na <https://slovakiaring.sk/sk/cena-slovenska-moto-2021>.

@Richard Karnok

*\*\*\**

***Okruh SLOVAKIA RING / Areál SLOVAKIA RING***

*SLOVAKIA RING je profesionálny pretekársky okruh s licenciou FIA 2. stupňa, jediný svojho druhu na Slovensku. S celkovou dĺžkou 5922 m sa radí medzi najdlhšie v Európe. Kvalitatívnymi a bezpečnostnými parametrami vytvára okruh zázemie pre prestížne svetové šampionáty pod hlavičkami FIA a FIM. Od roku 2010 prináša podujatia pre profesionálnych jazdcov, amatérov, firmy a širokú verejnosť.*

*SLOVAKIA RING pri Orechovej Potôni predstavuje jedinečný areál - jediný svojho druhu na Slovensku. Ponúka možnosti jazdiť na profesionálnom automotodróme, zdokonaliť sa v škole bezpečnej jazdy, vyskúšať si terénnu jazdu vo vynovenom* ***off-road areáli*** *a užiť si relax v hoteli. Súčasťou širšieho areálu je aj* ***Malkia Park*** *-**útočisko pre exotické zvieratá. K novým atrakciám patrí tiež* ***Vojenské múzeum.*** *Pre všetkých, ktorí si chcú preveriť a zdokonaliť svoje jazdecké zručnosti - či už na aute alebo motocykle, je pripravené profesionálne* ***CENTRUM BEZPEČNEJ JAZDY*** *s najmodernejším tréningovým cvičiskom v strednej Európe. Po aktívnom výkone si môžete dopriať výdatný obed či večeru v reštaurácii Ring a* ***Hoteli Ring\*\*\*****, ktorý ponúka komfortné ubytovanie. Poslednou akvizíciou v areáli je špičkové* ***Slovenské motokárové centrum*** *a jeho vonkajšia dráha dlhá 1170m. To ponúka bezkonkurenčný priestor pre aktívne jazdy na motokárach pre deti, dospelých ale aj majiteľov vlastných motokár. Centrum a dráha je ako jediná na Slovensku homologizovaná licenciou CIK-FIA.*

**GENERÁLNYM REKLAMNÝM PARTNEROM OKUHU JE OMV SLOVENSKO.**

**Ďalšie informácie:**

|  |  |
| --- | --- |
| Ing. Peter Pecze Marketing Director, SLOVAKIA RING mobil: +421 911 423 134 e-mail: pecze@slovakiaring.sk |  |